የተጀመሩ መሠረተ ልማቶች ተመረቁ፤ አዳዲስ ፕሮጀክቶችም ተጀመሩ፡፡
ባሕር ዳር፡ ሐምሌ 16/2012 ዓ.ም (አብመድ)  በከተማ አስተዳደሩ በ760 ሚሊዮን ብር የተገነቡ የተለያዩ መሠረተ ልማቶች ዛሬ በከፍተኛ የመንግሥት የሥራ ኃላፊዎች ተመርቀዋል፤ ቀጣይ የሚሠሩ መሠረተ ልማቶች የመሠረተ ድንጋይም ተቀምጧል፡፡የተመረቁት መሠረተ ልማቶቹ የአጼ ቴዎድሮስ ክፍለ ከተማ የጌጠኛ ድንጋይ መንገድ፣ የአረንጓዴ ልማትና መናፈሻ ቦታ፣ በግሽ ዓባይ እና በበላይ ዘለቀ ክፍለ ከተሞች የስፖርት ማዘውተሪያ ሜዳዎች፣ በባሕር ዳር መሬት ተቋማት ሕንጻ ግንባታዎች ናቸው፡፡አስተያዬታቸውን ለአብመድ የሰጡ የከተማ ነዋሪዎች ‘‘በከተማዋ የተጀመረው የልማት እንቅስቃሴ የሚበረታታ ነው’’ ብለዋል፡፡ በአጭር ጊዜ ውስጥ እየተገነቡ የሚገኙ የመሠረተ ልማቶች መሆናቸውንም ገልጸዋል፡፡ ነዋሪዎቹ በተለይም በአጼ ቴዎድሮስ ክፍለ ከተማ የሚገኙ ቀበሌዎች የማስፋፊያ ስለሆኑ ተጨማሪ የመሠረተ ልማት ግንባታ እንደሚስፈልጋቸው ነው የተናገሩት፡፡በከተማዋ የተገነቡ የአረንጓዴ ልማት መዝናኛዎችና የስፖርት ማዘውተሪያ ስፍራዎችም የከተማዋን ውበት ከፍ ከማድረጋቸው በላይ ለወጣቶች መዝናኛነት የሚሰጡት ጥቅም ላቅ ያለ ነው ብለዋል፡፡ በከተማ አስተዳደሩ የተጀመሩ የልማት ሥራዎች አበረታች ቢሆኑም አሁንም ባሕር ዳርን የሚመጥኑ ሥራዎችን በመሥራት ረገድ ብዙ እንደሚቀር ነው የተናገሩት፡፡የባሕር ዳር ከተማ አስተዳደር ምክትል ከንቲባ አማረ ዓለሙ ‘‘የሥራ ኃላፊዎች በአንድ ላይ ከቆሙ የማይሻገሩት ችግር የለም’’ ብለዋል፡፡ በከተማዋ በርካታ የመልካም አስተዳደር ችግሮችን መፍታት ችለናል ያሉት ምክትል ከንቲባው 57 የ‘ሲ አይ ፒ’ ፕሮጄክቶች መቶ በመቶ ማጠናቀቃቸውን ተናግረዋል፡፡ ‘‘የሕግ የበላይነትን ለማስከበር ሕብረተሰቡ ከጎናችን መሆኑን አረጋግጠናል’’ ሲሉም ተናግረዋል፡፡ ‘‘መንግሥት ሕዝብን ከፈራ ዴሞክራሲ አለ፤ ሕዝብ መንግሥትን ከፈራ ደግሞ ዴሞክራሲ የለም’’ ያሉት ምክትል ከንቲባው በከተማ አስተዳደሩ ከፍተኛ የሆነ የሕግ ማስከበር ሥራ መከናወኑን አስታውቀዋል፡፡ በከተማዋ የሕግ የበላይነት መረጋገጡን ያመላከቱት ምክትል ከንቲባው 97 ተጠርጣሪዎችን በቁጥጥር ስር ማድረግ መቻሉንም አስታውቀዋል፡፡ ከ38 ሺህ በላይ ሕገ ወጥ ግንባታዎችን ማፍረስ መቻሉንና ከ540 በላይ የባጃጅ ተሽከርካሪዎችን ሥርዓት እንዲይዙ መደረጉንም አስታውቋል፡፡ በከተማዋ ሕገ ወጥ ንግድን መቆጣጠር እንደተቻለም ተናግረዋል፡፡የባሕርዳር ከተማ በ2012 በጀት ዓመት ከ350 በላይ ባለሀብቶች በከተማዋ ለማልማት የመረጧት መሆኑንም አንስተዋል፡፡ ከተማዋን ለማልማት የክልሉ መሪዎችና ሕዝቦች ድጋፍ እንዲያደርጉም አቶ አማረ ጠይቀዋል፡፡ዛሬም 760 ሚሊዮን ወጪ የተደረገባቸው የተለያዩ የመሠረተ ልማቶች ተመርቀዋል፡፡ ለከተማ አስተዳደሩ አገልግሎት የሚሰጥ ባለ 22 ወለል ሕንጻ፣ ባለ 8 ወለል ሕንጻ የፌዴራል ገቢዎች ሚኒስትር ቅርንጫፍ ጽሕፈት ቤት፣ ባለ 9 ወለል የከተማዋ ብልጽግና ጽሕፈት ቤት ለማሠራት የመሠረተ ድንጋይ ተቀምጧል፡፡